Diari Oficial de la Generalitat Valenciana


Sumari del DOGV 8478, del 04-02-2019 (2019/777)

RESOLUCIÓ de 24 de gener de 2019, del director general de Relacions amb les Corts, per la qual es publica el Conveni entre Turisme Comunitat Valenciana, el Patronat Provincial de Turisme de València i la Mancomunitat d'El Alto Turia per al desenvolupament del Pla de competitivitat turística de la Mancomunitat d'El Alto Turia, exercici 2018.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8478

Data del DOGV
:   04-02-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/777


Data del document
:   24-01-2019

Organisme emissor
:   Presidència de la Generalitat

Tipus de document
:   Resolució

Descriptors 

:   * Turisme Comunitat Valenciana

RESOLUCIÓ de 24 de gener de 2019, del director general de Relacions amb les Corts, per la qual es publica el Conveni entre Turisme Comunitat Valenciana, el Patronat Provincial de Turisme de València i la Mancomunitat d'El Alto Turia per al desenvolupament del Pla de competitivitat turística de la Mancomunitat d'El Alto Turia, exercici 2018. [2019/777]  
Turisme Comunitat Valenciana, el Patronat Provincial de Turisme de València i la Mancomunitat d'El Alto Turia han subscrit, prèvia tramitació reglamentària, el dia 27 de novembre de 2018, el conveni per al desplegament i l'execució del Pla de competitivitat turística de la Mancomunitat d'El Alto Turia, exercici 2018, i de conformitat amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 23 de gener de 2019 i número 80/2019, procedeix la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 24 de gener de 2019.- El director general de Relacions amb les Corts: Antonio Torres Salvador.  
  
  
Conveni de col·laboració entre Turisme Comunitat Valenciana, el Patronat Provincial de Turisme de València i la Mancomunitat d'El Alto Turia per al desplegament i l'execució del Pla de Competitivitat Turística de la Mancomunitat d'El Alto Turia, exercici 2018.  
  
València, 27 de novembre de 2018  
  
REUNITS  
D'una part,  
Francesc Colomer Sánchez, secretari autonòmic de turisme i president de l'entitat Turisme Comunitat Valenciana, en virtut del nomenament efectuat mitjançant el Decret 151/2018 (DOGV 24.09.2018), i l'article 5 del Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat (DOGV 08.07.2015), que intervé en aquest acte en nom i representació de l'esmentada entitat de dret públic, entitat adscrita a la Presidència de la Generalitat, amb personalitat jurídica pròpia, que es regula pel que disposa l'article 12 de la Llei 15/2018, de la Generalitat, de turisme, oci i hospitalitat de la Comunitat Valenciana, i el Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme.  
La seua legitimació i representació per a aquest acte es deriva del que estableix l'apartat dos e) de l'article 5 del referit Decret 209/2004, de 8 d'octubre, en virtut del qual el president de Turisme Comunitat Valenciana exercirà la representació permanent de l'entitat en la firma de convenis, i es troba autoritzada  la firma del present conveni per Acord del Consell de data 23 de novembre de 2018, i tot això complint amb el que estableix l'article 12.6.a del Decret 176/2014, de 10 d'octubre, del Consell, pel qual regula els convenis que subscriga la Generalitat i el seu registre.  
  
D'una altra part,  
Antoni Francesc Gaspar Ramos, president de la Diputació Provincial de València i de l'organisme autònom Patronat Provincial de Turisme de València, que intervé en nom i representació d'aquest organisme de conformitat amb el que disposen els articles 34.1.f i 34.2 de la Llei 7/1985, de 2 d'abril, reguladora de les bases del règim local i facultat expressament per a subscriure aquest conveni mitjançant el Decret 138/2018, de 14 de novembre, assistit pel secretari general d'aquesta corporació, Vicente Boquera Matarredona, en l'exercici de les funcions de fedatari públic que li atribueix l'article 92 bis.1 de la Llei 7/1985, de 2 d'abril, reguladora de les bases del règim local.  
  
  
  
I, d'una altra part,  
Ramiro Rivera Gracia, president de la Mancomunitat d'El Alto Turia (València), la legitimació i representació del qual per a la subscripció d'aquest conveni deriva de la condició i càrrec de president de la Mancomunitat, segons l'Acord de nomenament del Ple, de 12 de juliol de 2016, autoritzat per a subscriure aquest conveni segons Acord del Ple de data 22 d'octubre de 2018, tot això d'acord amb el que disposen l'article 44.2 de la Llei 7/1985, de 2 d'abril, reguladora de les bases de règim local, els articles 97.1 i 100.3 de la Llei 8/2010, de 23 de juny, de règim local de la Comunitat Valenciana, i l'article 1 dels estatuts de la Mancomunitat, publicats en el Diari Oficial de la Generalitat Valenciana de data 18 de setembre de 2012.  
  
Les parts compareixen en la representació que tenen de les seues respectives institucions i es reconeixen, recíprocament, capacitat per a formalitzar aquest conveni, i a aquest efecte  
  
EXPOSEN  
I. Dins del Pla estratègic global de turisme de la Comunitat Valenciana 2010-2020, i en el Llibre blanc per a una nova estratègia turística de la Comunitat Valenciana, és un aspecte fonamental el manteniment, l'adaptació i la millora de les destinacions turístiques madures i també el creixement i desenvolupament de les destinacions turístiques incipients, amb l'objecte de mantindre la competitivitat de la nostra oferta turística i la posició d'aquesta al mercat nacional i internacional. Amb aquesta finalitat, la Generalitat, a través de Turisme Comunitat Valenciana, posa en marxa els plans de competitivitat turística de les destinacions de la Comunitat Valenciana.  
II. Els plans de competitivitat de les destinacions turístiques de la Comunitat Valenciana s'instrumenten a través de la formalització de convenis entre Turisme Comunitat Valenciana i altres administracions públiques i ens privats, a fi de fomentar la innovació, modernització i consolidació dels productes turístics valencians des de la perspectiva de l'oferta, atenent fonamentalment criteris de millora de la competitivitat, sostenibilitat i reequilibri socioterritorial.  
  
Els plans de competitivitat turística naixen amb una vocació d'enfocament territorial de l'activitat turística, d'acord amb les directrius arreplegades en la Llei 15/2018, de la Generalitat, de turisme, d'oci i d'hospitalitat de la Comunitat Valenciana, i que per mandat exprés d'aquesta es va concretar en l'elaboració del pla d'Espais Turístics de la Comunitat Valenciana.  
El Pla d'espais turístics és un document de planificació indicativa que proposa la Generalitat per al conjunt de les administracions públiques, el qual té un caràcter transversal i inclou propostes que afecten diferents àmbits competencials, a més del pròpiament turístic.  
  
S'estructura en unes directrius generals que afecten a tot el territori i que consideren aspectes diferents: urbanisme i ordenació del territori, cultura i patrimoni, oferta turística, medi ambient, etcètera. Les directrius generals es complementen amb les directrius particulars desenvolupades per als vint-i-un espais turístics en què s'ha delimitat el territori de la Comunitat, i defineixen línies d'actuació concretes per a cada un d'aquests espais.  
Els plans de competitivitat es configuren, per tant, com una actuació en la línia de desenvolupament del Pla d'espais turístics i contribueix al reequilibri entre els espais litorals més dinàmics i en aquells d'interior susceptibles d'un desenvolupament turístic més gran.  
En concret, el territori que comprén la Mancomunitat d'El Alto Turia s'incardina en l'espai delimitat per la directriu particular número 7, Serranía del Turia - Ademuz.  
III. A Turisme Comunitat Valenciana, adscrita a la Presidència, li correspon el foment de l'activitat turística; el desenvolupament i la millora del sector turístic; la creació, la implantació i l'adequació de nous productes i recursos turístics, i també l'execució, la coordinació i l'impuls d'accions de promoció i desenvolupament del sector turístic, a més de potenciar aquesta oferta mitjançant la comercialització, informació i difusió del producte turístic de la Comunitat Valenciana. Per a això, Turisme hi pot desenvolupar actuacions en coordinació amb altres ens i administracions públiques, tal com estableix l'article 2 del Decret 209/2004, de 8 d'octubre, del Consell de la Generalitat, pel qual s'aprova el Reglament de l'Agència Valenciana del Turisme.  
IV. Per la seua banda, el Patronat Provincial de Turisme de València és un organisme autònom creat per la Diputació Provincial de València el qual té per objecte l'exercici de les competències que la legislació atorga a les diputacions provincials en matèria de turisme i, singularment, l'impuls del desenvolupament turístic provincial en totes les manifestacions, així com l'estudi, la planificació, l'organització, la programació i l'execució d'accions promocionals necessàries per a això. En aquest sentit, i amb la finalitat de procurar la millor consecució dels fins i objectius descrits anteriorment, el Patronat actua de forma coordinada amb altres administracions públiques amb competències concurrents en aquesta matèria, i subscriu per a això els instruments de col·laboració i cooperació pertinents.  
V. La Mancomunitat d'El Alto Turia declara que el turisme constitueix un eix estratègic per al desenvolupament econòmic d'aquesta mancomunitat, una via de millora per a les condicions de vida dels seus ciutadans i un motor per a la generació de renda i ocupació. La Mancomunitat disposa d'una àmplia i variada dotació de recursos de qualsevol tipus, tant de caràcter cultural i patrimonial com naturals i paisatgístics, susceptibles de transformació en productes turístics atractius per a la demanda. Per tant, a través de l'execució del Pla de competitivitat turística, la Mancomunitat es compromet a dur a terme les actuacions que s'hi arrepleguen tendents a l'adequació, la millora, la requalificació i l'adaptació de l'oferta i a la creació de productes turístics competitius.  
  
VI. Amb la finalitat d'establir les pautes de col·laboració entre les parts signants i fixar el marc general i la metodologia per a l'execució i el compliment d'aquest conveni, les parts signants han subscrit un protocol general en data 4 d'octubre de 2016, un conveni de col·laboració en la mateixa data i un segon conveni de col·laboració per a l'exercici 2017 el 26 de juny del mateix any.  
D'acord amb el que s'ha exposat anteriorment, les parts signants acorden formalitzar aquest conveni segons les següents  
  
CLÀUSULES  
PRIMERA. OBJECTE  
Aquest conveni té per objecte establir la col·laboració entre les parts signants per a desenvolupar i executar el Pla de competitivitat turística de la Mancomunitat d'El Alto Turia que correspon a l'exercici 2018. Per a això, amb aquest conveni, es concedeix directament una subvenció nominativa a la Mancomunitat d'El Alto Turia en els termes que estableixen l'article 168.1.a de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions; els articles 22.2 i 28.1 de la Llei 38/2003, de 17 de novembre, general de subvencions (d'ara endavant, Llei general de subvencions); l'article 11.4.a del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, així com la l'Ordenança General de Subvencions de la Diputació Provincial de València i els seus ens dependents, aprovada per acord plenari de la Corporació de 28 de març de 2017 (BOP núm. 101 de 29.05.2018) i modificada per l'acord del Ple de 20 de juny de 2017 (publicada en el BOP nº174 de 08.09.2017).  
  
El presente conveni instrumenta la concessió d'una subvenció nominativa de Turisme Comunitat Valenciana a la Mancomunitat d'El Alto Turia, prevista en la Llei 22/2017, de 29 de desembre, de Pressupostos de la Generalitat per a l'exercici 2018.  
La subvenció és compatible amb la percepció d'altres subvencions o ajudes per a la mateixa finalitat procedents de qualssevol administracions o ens públics i privats, en els termes establits en l'article 19 de la Llei general de subvencions.  
Les actuacions que es proposen executar a través del pla es desenvoluparan dins del territori i sobre els recursos i serveis de titularitat dels municipis que integren la Mancomunitat, i les executarà aquesta en els termes que assenyala l'apartat B de la clàusula tercera d'aquest conveni. L'objecte d'aquesta subvenció coincideix amb el marc de competències de la Mancomunitat.  
Amb caràcter previ a la signatura d'aquest conveni, i com a beneficiari d'una subvenció, la Mancomunitat d'El Alto Turia declara de manera responsable que compleix les condicions i assumeix les obligacions establides en els articles 13 i 14 de la Llei general de subvencions.  
  
  
SEGONA. BENEFICIARI  
La Mancomunitat d'El Alto Turia és una entitat local territorial, amb personalitat i capacitat jurídiques per al compliment dels seus fins específics, de conformitat amb el que estableixen els articles 3 i 4 de la Llei 7/1985, reguladora de les bases del règim local.  
La Mancomunitat d'El Alto Turia té la condició d'entitat beneficiària de les subvencions que s'instrumenten a través d'aquest conveni, de conformitat amb el que estableix l'article 11 de la Llei general de subvencions.  
  
TERCERA. OBLIGACIONS DE LES PARTS  
Les obligacions de les parts són les següents:  
A) Turisme Comunitat Valenciana i Patronat Provincial de Turisme de València:  
- Assessorar la Mancomunitat en tot el que calga per a posar en marxa, desplegar i executar el Pla de competitivitat turística de la Mancomunitat d'El Alto Turia. Aquesta labor es realitzarà, principalment, a través de la comissió de seguiment que es cree a aquest efecte en els termes que desenvolupa la clàusula setena d'aquest conveni.  
- Finançar les actuacions que comprenguen el desplegament del pla en el percentatge i en les condicions que es desenvolupen en la clàusula cinquena d'aquest conveni, tot això d'acord amb les consignacions previstes en els pressupostos de les respectives administracions que corresponen a l'exercici 2018 i exercir les facultats de seguiment i control de la subvenció d'acord amb el que disposa la Llei general de subvencions.  
  
- Exigir a la Mancomunitat i a la resta de parts signants el compliment de les disposicions i obligacions establides en aquest conveni.  
  
- Fer publicitat de la firma d'aquest conveni i del text íntegre d'aquest en les pàgines web de l'Agència, en els termes establits en l'article 9.c de la Llei 2/2015, de 2 d'abril, de transparència, bon govern i participació ciutadana de la Comunitat Valenciana (DOGV 7500, 8 d'abril).  
B) Mancomunitat d'El Alto Turia:  
- Executar amb la diligència que pertoca les actuacions que constitueixen l'objecte del pla i destinar els recursos humans i materials que siguen necessaris per a acomplir els terminis d'execució i maximitzar els resultats perseguits pel pla.  
- Executar el quadre d'actuacions que s'annexa a aquest conveni l'import total de les quals fa la suma de 330.000 euros. Entre aquestes actuacions, a inversions subvencionables es destinarà, com a mínim, la quantitat de 110.000 euros.  
Els excessos sobre el pressupost els assumirà el beneficiari.  
- Designar el personal tècnic i el de la Mancomunitat que s'encarregarà de la labor tecnicoadministrativa del desplegament i de l'execució del pla, i que serà l'interlocutor directe amb la resta de les administracions firmants del conveni.  
- A aquests efectes, si es considera necessari, la comissió de seguiment pot autoritzar la contractació, per part de la Mancomunitat, amb càrrec o no al pla, una gerència la funció de la qual consistirà a col·laborar activament amb els òrgans de la Mancomunitat en les labors administratives i tècniques d'impuls, desenvolupament, execució, justificació i posada en marxa de les actuacions executades a través del pla i, si escau, serà l'interlocutor amb la resta de firmants d'aquest conveni.  
  
La gerència del pla no podrà realitzar cap actuació que revista caràcter d'autoritat pública i haurà de respectar el que estableix l'article 29 de la Llei general de subvencions.  
Aquesta labor d'interlocució no podrà afectara les obligacions de la mancomunitat com a beneficiària de la subvenció.  
- Finançar, en la part que corresponga, les actuacions del pla, en la forma, terminis i condicions que s'assenyalen en la clàusula cinquena d'aquest conveni.  
- Executar sota responsabilitat seua i justificar davant de Turisme Comunitat Valenciana i del Patronat Provincial de Turisme de València, totes les actuacions del pla en la forma establida i dins dels terminis que s'assenyalen en la clàusula quarta d'aquest conveni. Per a això, la Mancomunitat d'El Alto Turia serà la responsable de la realització, quan siga necessari, de tots els projectes d'obres i tècnics; sol·licitud i obtenció de permisos, autoritzacions i llicències, i realització de les contractacions necessàries, seguint algun dels procediments que corresponga dels previstos en la Llei 9/2017, de 8 de novembre, de contractes del sector públic, i amb el compliment de la legislació que li és aplicable.  
  
La Mancomunitat d'El Alto Turia executarà les actuacions que calga desenvolupar a través del pla sota responsabilitat seua, i actuarà en tot el seu territori. Per a això, la Mancomunitat ha d'instar els ajuntaments integrats en el seu àmbit territorial a col·laborar i facilitar a tots els efectes (jurídics, pressupostaris, comptables i materials) l'actuació d'aquella en el seu territori i sobre els seus elements patrimonials, infraestructures i serveis en la mesura que això siga necessari per a l'execució de les actuacions.  
- Conservar els documents justificatius de l'aplicació dels fons percebuts, incloent-hi els documents electrònics, mentre puguen ser objecte de les actuacions de comprovació i control.  
- Sotmetre's a les actuacions de comprovació que hagen d'efectuar la resta d'administracions signants, així com qualssevol altres de comprovació i de control financer.  
- Realitzar les actuacions de publicitat, comunicació i senyalització d'obres i de les actuacions que indique la comissió de seguiment amb l'objecte de dotar de notorietat i visibilitat el pla.  
És preceptiu per a totes les activitats o inversions que s'hi realitzen en el desplegament del pla, que quede clarament reflectit que aquestes es realitzen dins del Pla de competitivitat turística de la Mancomunitat d'El Alto Turia, i s'hi ha d'acompanyar dels logos de les administracions firmants del conveni.  
- Mantindre en tot moment informats els membres de la comissió de seguiment del desenvolupament de les actuacions i de l'estat de la tramitació dels expedients, així com aportar qualsevol informació i documentació que s'hi requerisca a aquests efectes.  
- Mantindre en tot moment les finalitats que persegueix el pla manifestades a través d'aquest conveni, fins i tot després de la finalització de la vigència temporal, en els termes previstos legalment.  
En el cas d'actuacions d'inversió, els béns immobles i mobles, les instal·lacions i les actuacions executades a través del pla s'han de destinar als fins per als quals ha obtingut l'autorització, i es destinaran a aquesta finalitat durant un mínim de cinc anys en el cas de béns inscriptibles en un registre públic, i durant un mínim de dos anys per a la resta de béns inventariables.  
L'incompliment d'aquesta obligació de destinació, que es produirà en tot cas amb l'alienació o el gravamen del bé, serà causa de reintegrament, i el bé restarà afecte al pagament del reintegrament esmentat, amb les excepcions previstes en l'article de la Llei general de subvencions.  
  
- Comunicar tant a Turisme Comunitat Valenciana com al Patronat Provincial de Turisme de València, tan prompte com se'n prenga coneixement, l'obtenció de qualssevol subvencions o ajudes per a la mateixa finalitat procedents de qualssevol altres administracions o ens públics o privats, en els termes que estableix l'article 19.2 de la Llei general de subvencions.  
- Complir les obligacions d'informació i transparència establides en la Llei 2/2015, de 2 d'abril, de transparència, bon govern i participació ciutadana de la Comunitat Valenciana, com a beneficiari de l'ajuda.  
  
- Reintegrar les quantitats percebudes en virtut d'aquest conveni, a més de l'interés de demora que puga correspondre des del moment del pagament de la subvenció en els casos previstos en l'article 37 la Llei general de subvencions.  
- La Mancomunitat podrà subcontractar fins al 100 % de l'import de les actuacions objecte d'aquest conveni, i en aquest cas caldrà ajustar-se al que disposa l'article 29, apartats 2 i 3, i l'article 31.3 de la Llei general de subvencions, si és el cas.  
En aquest sentit, quan l'activitat concertada amb tercers excedisca del 20 % de l'import de la subvenció i aquest import siga superior a 60.000 euros, el contracte haurà de celebrar-se per escrit i autoritzar-se prèviament per Turisme Comunitat Valenciana i el Patronat Provincial de Turisme de València, per a la qual cosa la Mancomunitat d'El Alto Turia sol·licitarà amb caràcter previ per escrit a ambdós entitats la seua celebració.  
  
QUARTA. EXECUCIÓ DE LES ACTUACIONS QUE CAL REALITZAR MITJANÇANT EL PLA  
A) Termini d'execució de les actuacions subvencionades.  
L'execució de les actuacions objecte d'aquest conveni es realitzarà dins dels terminis previstos en els projectes elaborats per la Mancomunitat, sense que en cap cas puga excedir del 15 de desembre de 2018.  
  
B) Execució, control i seguiment de l'actuació subvencionada.  
L'execució, el control i el seguiment de les actuacions del pla els realitzarà la Mancomunitat.  
És d'interés públic que es duga a terme correctament l'activitat per a la qual s'ha concedit la subvenció. En aquesta línia, només es pagaran aquelles despeses que tinguen la condició de finançables, tant pel compliment de les condicions tingudes en compte a l'atorgament de la subvenció com pel compliment dels principis d'eficàcia i transparència.  
  
De conformitat amb el que s'ha dit adés, en el cas d'assistència a fires de turisme només són finançables les despeses de transport i allotjament del personal imprescindible per al correcte exercici de l'activitat. En aquest cas serà necessària la presentació, en el moment de la justificació de l'activitat, d'un informe explicatiu de les activitats exercides per cada una de les persones assistents, la seua necessitat, la connexió amb el Pla de Competitivitat, i qualssevol altres dades que justifiquen l'assistència a la fira.  
Qualsevol altra despesa derivada de l'actuació del gerent i/o personal de la Mancomunitat l'assumirà aquesta.  
De la mateixa manera, en cap cas són finançables les despeses de material d'oficina, ni les d'informàtica, comunicacions o mobiliari d'ús general, que les assumirà la Mancomunitat.  
Qualsevol problema derivat de la interpretació i compliment d'aquest conveni l'han de solucionar els membres de la comissió de seguiment del pla.  
C) Senyalització de les obres.  
A més de la senyalització preceptiva, les obres s'han de senyalitzar mitjançant els oportuns cartells on s'ha d'indicar que es realitzen en col·laboració entre Turisme Comunitat Valenciana, el Patronat Provincial de Turisme de València i la Mancomunitat d'El Alto Turia, dins del marc de desplegament del Pla de competitivitat turística de la Mancomunitat d'El Alto Turia.  
D) Responsabilitat patrimonial.  
D'acord amb el que disposa l'article 33.1 de la Llei 40/2015, d'1 d'octubre, de règim jurídic del sector públic, o la norma que la substituïsca, si com a resultat de l'execució de les actuacions derivades d'aquest conveni es produeixen lesions en els béns o drets dels particulars, la responsabilitat patrimonial a què, si escau, donen lloc, serà de l'administració executora.  
  
CINQUENA. FINANÇAMENT I PAGAMENT  
A) Import del pla.  
L'import total de les actuacions que comprenen el Pla de competitivitat turística de la Mancomunitat d'El Alto Turia que correspon a l'exercici de 2018 puja a tres-cents trenta mil euros (330.000,00 ?), impostos, si escau, inclosos, que els finançaran, per terços idèntics, les administracions signants.  
La Mancomunitat d'El Alto Turia assumeix la realització de les actuacions del pla que, una vegada executades, abonades i justificades dins del termini, les finançaran les administracions signants d'aquest conveni de la manera següent:  
- La Mancomunitat d'El Alto Turia hi contribueix amb un terç del total, amb una aportació de cent deu mil euros (110.000,00 ?), amb càrrec a l'aplicació pressupostària 920/22261 (despeses corrents) y 460/62855 (despeses d'inversió).  
- Turisme Comunitat Valenciana hi contribueix amb un terç del total, amb una aportació de cent deu mil euros (110.000,00 ?), amb càrrec a l'aplicació pressupostària del capítol VII, programa 512.03, línia S0000814/03.  
- El Patronat Provincial de Turisme de València hi contribueix amb un terç del total, amb una aportació de cent deu mil euros (110.000,00 ?), amb càrrec a l'aplicació pressupostària 6688494976 del capítol IV del pressupost de 2018.  
Qualsevol excés de despesa per damunt dels 330.000 euros l'assumirà la Mancomunitat d'El Alto Turia.  
B) Pèrdua o minoració de la subvenció.  
Una vegada esgotat el termini a què es fa referència en l'apartat D) de la clàusula sexta d'aquest conveni sense que s'hagen finalitzat ni justificat de forma completa les actuacions del pla, es produirà, amb els tràmits previs oportuns, la minoració de l'import de la subvenció per a ajustar les aportacions de Turisme Comunitat Valenciana i el Patronat Provincial de Turisme de València al percentatge de les actuacions del pla efectivament executades i justificades per la Mancomunitat.  
  
Per a dur a terme la minoració es tindrà en compte tant l'import de les actuacions efectivament justificades per la Mancomunitat com la naturalesa econòmica de les despeses que conformen aquestes actuacions, d'acord amb el que disposa la clàusula sisena, apartat E) d'aquest conveni, així com el percentatge d'execució de les actuacions.  
L'alteració de les condicions inicials de la subvenció i, en tot cas, l'obtenció concurrent i incompatible de subvencions o ajudes atorgades per altres administracions públiques o ens públics o privats, pot donar lloc a la pèrdua del dret al cobrament total o parcial de la subvenció; així, de conformitat amb l'article 37 de la Llei general de subvencions i 89 del seu reglament, l'incompliment total o parcial de l'obligació de justificar o la justificació insuficient comporta el reintegrament de les quantitats percebudes i l'exigència de l'interés de demora corresponent o, si escau, la pèrdua del dret al cobrament de la subvenció. No obstant això, quan l'incompliment s'acoste de forma significativa al compliment total i s'acredite una actuació inequívoca tendent a la satisfacció dels compromisos adquirits, la quantitat que cal reintegrar, o la pèrdua del dret de cobrament, es determinarà de forma proporcional a l'import de la despesa no justificada, de conformitat amb el que estableix l'article 17.3.n de la Llei general de subvencions.  
  
En la tramitació oportuna, es pot prescindir del tràmit d'audiència quan no figuren en el procediment ni siguen tinguts en compte altres fets ni altres al·legacions o proves que les presentades per la persona interessada.  
C) Moment i forma de pagament.  
Amb caràcter general, el pagament de la subvenció s'ha de realitzar després de la correcta justificació per part de la Mancomunitat davant de Turisme Comunitat Valenciana i el Patronat Provincial de Turisme de València de les actuacions executades corresponents al Pla de competitivitat, d'acord amb el que estableix l'article 34 de la Llei general de subvencions, sense perjudici del que disposa la resta d'aquest apartat.  
  
C.1. Turisme Comunitat Valenciana.  
Les quantitats que ha de satisfer Turisme Comunitat Valenciana s'han de pagar amb una transferència bancària al compte assenyalat a aquest efecte per la Mancomunitat, de la manera següent:  
- En el moment de la signatura d'aquest conveni i amb caràcter previ a la justificació, s'ha d'abonar, en concepte de pagament anticipat, el 15 % de l'import de la subvenció que, com a màxim, correspondria a Turisme Comunitat Valenciana. En aquest cas, la Mancomunitat d'El Alto Turia queda exonerada de la constitució de garantia, de conformitat amb el que estableixen els articles 171 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; 34.4 de la Llei general de subvencions, i 92 de la Llei 8/2010, de 23 de juny, de la Generalitat, de règim local de la Comunitat Valenciana.  
- El pagament de la resta de la subvenció s'ha de realitzar després de la justificació correcta per part de la Mancomunitat de les actuacions executades a través del pla i de la recepció del certificat emés pel Patronat Provincial de Turisme de València que acredite, per la seua banda, la correcta execució i justificació de les actuacions en els termes establits en la clàusula sisena.  
C.2. Patronat Provincial de Turisme de València.  
Les quantitats que haja de satisfer el Patronat Provincial de Turisme de València s'han de pagar amb una transferència bancària en el compte assenyalat a aquest efecte per la Mancomunitat, de la manera següent:  
  
- En el moment de la signatura d'aquest conveni i amb caràcter previ a la justificació, s'ha d'abonar, en concepte de pagament anticipat, el 15 % de l'import de la subvenció corresponent al Patronat Provincial de Turisme de València. En aquest cas, i com que és beneficiària de la subvenció una administració pública de caràcter territorial, la Mancomunitat d'El Alto Turia resta exonerada de la constitució de garantia, tot això de conformitat amb el que estableix el art. 24 de l'Ordenança General de Subvencions de la Diputació Provincial de València i els seus ens dependents, aprovada per acord plenari de la Corporació de 28 de març de 2017 (BOP núm. 101 de 29.05.2018) i modificada per l'acord del Ple de 20 de juny de 2017 (publicada en el BOP nº 174 de 08.09.2017), l'article 34.4 de la Llei general de subvencions, i l'article 92 de la Llei 8/2010, de 23 de juny, de la Generalitat, de règim local de la Comunitat Valenciana.  
En tot cas, és requisit previ per a realitzar la bestreta de fons que s'acredite el compliment de les obligacions tributàries davant de la Seguretat Social i de la Diputació de València.  
- El pagament de la resta de la subvenció es farà davant del Patronat Provincial de Turisme de València, després de la correcta justificació per la Mancomunitat de les actuacions executades.  
C.3. Mancomunitat d'El Alto Turia.  
De conformitat amb el que disposa l'apartat A de la clàusula cinquena, la Mancomunitat d'El Alto Turia hi contribueix amb un terç del total, amb una aportació de cent deu mil euros (110.000,00 ?), que s'ha d'aplicar tant a despeses d'inversió com a corrents.  
Qualsevol excés de despesa per damunt dels 330.000,00 euros l'assumirà la Mancomunitat.  
  
SISENA. JUSTIFICACIÓ DE LES ACTUACIONS  
A) Documentació.  
De conformitat amb el que estableix l'article 30 de la Llei general de subvencions, la justificació de les actuacions executades amb càrrec al pla s'ha de fer segons assenyala aquesta clàusula i constarà de la documentació següent:  
- Relació numerada de tots els documents que s'hi aporten.  
- Memòria general detallada de les accions dutes a terme amb indicació del grau de compliment aconseguit en relació amb els objectius proposats i incidències remarcables, firmada pel president de l'entitat.  
  
La memòria ha d'incloure un dossier de premsa i fotogràfic de totes les actuacions realitzades.  
- Factures originals o còpies compulsades d'aquestes factures, totes de data de l'any 2018, corresponents a la realització del pla d'actuacions annex a aquest conveni.  
En el cas d'execució d'obres, s'hi ha d'adjuntar una còpia dels corresponents certificats d'obra expedits i els informes emesos per un tècnic competent, així com fotografies de l'estat inicial i final de l'obra.  
  
Les factures han de complir amb els requisits regulats en el Reial decret 1619/2012, de 30 de novembre, pel qual s'aprova el Reglament pel qual es regulen les obligacions de facturació. A aquest efecte, han d'arreplegar:  
- El nom o raó social de l'empresa que factura i el seu NIF o CIF.  
  
- Data d'emissió.  
- Preu unitari i desglossament de cada un dels conceptes facturats.  
- Impost sobre el valor afegit de forma diferenciada, quan pertoque.  
  
- Base imposable.  
- Tipus d'IVA aplicable i import total.  
- IRPF quan pertoque.  
Les factures han de descriure l'operació de forma detallada, desglossant tots els conceptes i indicant el preu de cada un i han d'estar emeses a nom del beneficiari de l'ajuda.  
En el cas d'execució d'obres cal adjuntar una còpia dels corresponents certificats d'obra expedits i els informes emesos per un tècnic competent, així com fotografies de l'estat inicial i final de l'obra.  
  
- Certificat del secretari de la Mancomunitat amb el vistiplau del president, acreditatiu dels aspectes següents:  
A) Despesa total realitzada de l'activitat subvencionada.  
B) Acreditació d'haver seguit, en la contractació de les obres o actuacions objecte de la subvenció, el procediment que corresponga dels previstos en la Llei 9/2017, de 8 de novembre, de contractes del sector públic, i la resta de la normativa aplicable en la matèria, i també que l'òrgan competent ha aprovat les actuacions executades i el pressupost d'aquestes.  
C) Finalització i recepció satisfactòria de les obres, serveis o subministraments, amb expressió del seu cost global, basant-se en un informe tècnic o l'acta de recepció expedida per un òrgan competent.  
D) Declaració responsable del president de la Mancomunitat acreditativa de:  
A. No haver rebut altres subvencions, ajudes o ingressos per a l'actuació objecte d'aquest conveni o, en cas d'haver-les rebut, una descripció detallada de cada una d'aquestes detallant-ne l'origen, objecte i import.  
B. No estar incurs en cap de les prohibicions arreplegades en l'article 13 de la Llei general de subvencions i compromís del compliment de les obligacions que estableix l'article 14 d'aquesta llei, així com no ser deutor de la Generalitat Valenciana pel reintegrament de subvencions en els termes que estableix l'article 34.5, tots aquests de la Llei 38/2003, de 17 de novembre, general de subvencions.  
C. Acreditació del caràcter compensable o no de l'IVA suportat per la Mancomunitat.  
D. Acreditació de recepció, per part de la Mancomunitat, de tots els béns que, si escau, el pla haguera posat a disposició del gestor del pla, amb el compromís que la Mancomunitat el destine a un ús o servei públic.  
- Certificat de l'interventor de la Mancomunitat de les factures reconegudes i efectivament pagades corresponents a les actuacions del pla, especificant per a cada factura i per aquest ordre, almenys el detall següent: número de factura, import, concepte, proveïdor, NIF, data d'aprovació per l'òrgan de la Mancomunitat, data de reconeixement de l'obligació, data de pagament amb especificació del compte corrent origen dels fons, i qualsevol altre aspecte que s'estime rellevant.  
  
- Còpies compulsades de les actes de les sessions de la comissió de seguiment celebrades.  
- Documentació gràfica de l'efectiva publicitat realitzada del caràcter públic del finançament de les activitats subvencionades, i documents acreditatius, si escau, de la publicitat feta de la subvenció, d'acord amb la clàusula tercera d'aquest conveni.  
- Qualsevol altra documentació addicional que puguen requerir les administracions firmants, segons la normativa que li és aplicable.  
B) Documentació addicional específica.  
- En la justificació que presente la Mancomunitat davant de Turisme Comunitat Valenciana:  
- Acreditació d'estar al corrent en el compliment de l'obligació de la rendició de comptes anuals davant de la Sindicatura de Comptes, mitjançant la presentació del certificat expedit per la conselleria competent o, si escau, el certificat de la Sindicatura de Comptes d'haver-li remés la documentació prevista en l'apartat 2 de l'article 199 de la Llei 8/2010, de 23 de juny, de la Generalitat, de règim local de la Comunitat Valenciana, o d'haver-li presentat el compte general.  
  
- i de conformitat amb el que preveu l'article 3 de l'Ordre de 30 de maig de 1996, de la Conselleria d'Economia i Hisenda, en relació amb l'article 13.2 de la Llei general de subvencions, resta exonerada d'acreditar el compliment de les obligacions tributàries i amb la Seguretat Social.  
- En la justificació que presente la Mancomunitat davant del PATRONAT PROVINCIAL DE TURISME DE VALÈNCIA:  
- ha d'acreditar, de conformitat amb el que estableix l'article 13.2 de la Llei general de subvencions, l'article 22 del Reial decret 887/2006, de 21 de juliol, pel qual s'aprova el Reglament de la Llei general de subvencions, així com la l'Ordenança General de Subvencions de la Diputació Provincial de València i els seus ens dependents, aprovada per acord plenari de la Corporació de 28 de març de 2017 (BOP núm. 101 de 29.05.2018) i modificada per l'acord del Ple de 20 de juny de 2017 (publicada en el BOP número 174 de 08.09.2017), estar al corrent de les seues obligacions tributàries davant de l'Agència Tributària, la Tresoreria General de la Seguretat Social i la Diputació Provincial de València, sols en el cas que la Diputació haja denegat l'autorització per a obtenir directament aquestes circumstàncies mitjançant certificació telemàtica, estar al corrent de les seues obligacions tributàries davant de l'Agència Tributària, la Tresoreria General de la Seguretat Social i la Diputació de València. En el cas que no estiga al corrent de les obligacions davant d'aquesta darrera, ha de subscriure el corresponent conveni amb la Diputació, amb el compromís de pagament en ferm.  
C) Termini i lloc de presentació de la documentació justificativa.  
A El termini límit de presentació de tota la documentació justificativa és el 15 de desembre de 2018.  
A) La documentació justificativa s'ha de presentar als registres corresponents de cada una de les administracions firmants que subvencionen l'actuació o remetre-la per qualsevol dels mitjans previstos en l'article 16 de la Llei 39/2015, d'1 d'octubre, del procediment administratiu comú de les administracions públiques.  
D) Naturalesa econòmica de les actuacions i justificació davant de les diferents administracions.  
Les actuacions que haja d'executar la Mancomunitat dins del marc del Pla de competitivitat turística poden tindre la naturalesa econòmica d'inversions reals o de despeses corrents, d'acord amb el quadre d'actuacions que, com a annex, s'adjunta a aquest conveni.  
D'acord amb el que estableix l'article 31.7 de la Llei general de subvencions, les despeses financeres poden formar part del cost subvencionable si estan directament relacionades amb l'activitat subvencionada i són indispensables per a l'adequada preparació o execució d'aquesta activitat, i compleixen el límit assenyalat aplicant-hi el principi de prudència financera (RDL 17/2014). De la mateixa manera, si escau, poden formar part del cost subvencionable les despeses de funcionament del pla, amb el límit màxim del 15 % de l'import total del cost de les actuacions que s'han d'executar mitjançant aquest conveni, en els termes que assenyalen l'esmentat article 31 de la Llei general de subvencions i els articles 83 i 72 del reglament d'aquesta llei.  
  
Atesa la naturalesa econòmica dels crèdits afectats per Turisme Comunitat Valenciana al finançament d'aquest conveni, als efectes de justificació de la subvenció, Turisme només admetrà com a justificants les despeses d'inversió realitzades per la Mancomunitat en les actuacions del pla per un import mínim de 110.000,00 euros.  
Per la seua banda, i atesa la naturalesa econòmica dels crèdits afectats pel Patronat Provincial de Turisme de València al finançament d'aquest conveni, als efectes de justificació de la subvenció, el Patronat només admetrà com a justificants la despesa corrent realitzada per la Mancomunitat en les actuacions del pla per un import, com a mínim, igual a l'aportació d'aquesta, és a dir, 110.000,00 euros.  
Tot el que estableix aquest punt ho és sense perjudici de l'íntegra execució i justificació de les actuacions del pla per un import total de 330.000 euros i que els expedients justificatius es presenten davant de cada una de les administracions signants, complets i complint tota la documentació detallada en aquesta clàusula.  
Atés el caràcter d'actuació cofinançada a parts iguals del pla, amb caràcter previ al pagament material de la subvenció, el Patronat Provincial de Turisme de València i Turisme Comunitat Valenciana emetran un certificat de l'import i conformitat dels justificants que cada una de les administracions esmentades haja acceptat com a comprovant de la subvenció, per tal de garantir l'aportació proporcional al pla de cada una d'aquestes.  
En cap cas el cost d'adquisició dels béns o serveis subvencionables pot ser superior al valor de mercat, en els termes que estableix l'article 31 de la Llei general de subvencions.  
E) Comprovació material de les actuacions.  
Els membres de la comissió de seguiment realitzaran les oportunes comprovacions materials de les actuacions executades per la Mancomunitat a través del pla, en els termes que estableix l'article 169.3 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.  
  
SETENA. COMISSIÓ DE SEGUIMENT  
A) Composició.  
Es crea una comissió de seguiment com a òrgan mixt de seguiment i control de les actuacions del Pla de competitivitat turística de la Mancomunitat d'El Alto Turia, integrada per:  
1 Dos representants designats per Turisme Comunitat Valenciana.  
1. Dos representants designats pel Patronat Provincial de Turisme de València.  
2. Dos representants designats per la Mancomunitat d'El Alto Turia. La Presidència de la comissió l'exercirà la persona que ocupe la Presidència de la Mancomunitat, o en absència d'aquesta, l'alcalde o el regidor designat per a això.  
3. La persona que té a càrrec seu la gerència del pla o, si no n'hi ha, un tècnic de la Mancomunitat, que s'encarregarà de la secretària de la comissió, amb veu però sense vot.  
La designació, el cessament o la substitució temporal de la Secretaria, en els supòsits de vacant, absència o malaltia, es realitzaran a proposta de la Presidència, per majoria dels membres de les administracions signants del conveni.  
4. Hi poden assistir tècnics especialistes depenent dels temes que s'hagen de debatre en la comissió, amb veu però sense vot.  
  
En la designació dels representants de la Generalitat s'ha de procurar la presència equilibrada de dones i homes, en aplicació del que preveu el II Pla d'igualtat de dones i homes de l'Administració de la Generalitat, aprovat per l'Acord de 10 de març de 2017, del Consell.  
  
B) Règim de funcionament.  
1. Es poden constituir, convocar i celebrar sessions, adoptar acords i remetre actes tant de forma presencial com a distància.  
  
En les sessions que se celebren a distància, els membres de la comissió poden trobar-se a diferents llocs, sempre que s'assegure a través de mitjans electrònics ?també es consideren com a tals els telefònics i audiovisuals- la identitat dels membres o persones que els suplisquen, el contingut de les manifestacions d'aquests, el moment en què aquestes es produeixen, la interactivitat i intercomunicació entre ells en temps real i la disponibilitat dels mitjans durant la sessió. Entre d'altres, es consideren inclosos entre els mitjans electrònics vàlids el correu electrònic, les audioconferències i les videoconferències.  
  
En el cas que la comissió es faça per correu electrònic, seran prova que garantisca allò que s'ha estipulat en el paràgraf anterior els correus electrònics intercanviats entre els assistents; aquests correus s'adjuntaran a l'acta de la sessió que ha de redactar el secretari i remetre tots els assistents, per a la validació, a l'hora següent a la finalització de la comissió.  
Els assistents a la comissió disposaran d'una hora per a plantejar les objeccions a l'acta o donar-ne el vistiplau.  
Una vegada demanat el vistiplau de tots els assistents, el secretari ha de redactar l'acta definitiva, a la qual s'incorporaran tots els correus intercanviats fins a aquest moment, la qual es remetrà a tots els assistents perquè, posteriorment, la firmen.  
Si la comissió es fa mitjançant qualsevol altre mitjà electrònic, el secretari ha de redactar l'acta i demanar el vistiplau dels assistents en els mateixos terminis assenyalats en el paràgraf anterior.  
Siga quina siga la forma de celebrar la comissió, presencial o a distància, li serà aplicable el que disposa el punt vii d'aquesta clàusula.  
2. S'entendrà vàlidament constituïda la comissió quan estiguen presents el president i el secretari o, si escau, els qui els suplisquen i, almenys, un representant de cada una de les administracions signants. Quan estiguen reunits, de manera presencial o a distància, tots els membres de la comissió o, si escau, les persones que els suplisquen, podran constituir-se vàlidament per a la celebració de sessions, deliberacions i adopció d'acords sense necessitat de convocatòria prèvia, quan així ho decidisquen per majoria absoluta.  
3. Correspon al secretari vetlar per la legalitat formal i material de les actuacions de la comissió, certificar les actuacions d'aquesta i garantir que els procediments i les regles de constitució i adopció d'acords són respectats. Llevat que no siga possible, les convocatòries es remetran als membres de la comissió a través de mitjans electrònics, i s'hi farà constar l'ordre del dia juntament amb la documentació necessària per a la deliberació, quan això siga possible, les condicions en què se celebrarà la sessió, el sistema de connexió i, si escau, els llocs on estan disponibles els mitjans tècnics necessaris per a assistir a la reunió i participar-hi.  
4. La comissió de seguiment es reunirà a iniciativa de la Presidència o a sol·licitud de qualsevol dels membres de les administracions signants.  
5. Per a l'adopció d'acords en la comissió, Turisme Comunitat Valenciana, el Patronat Provincial de Turisme de València i la Mancomunitat d'El Alto Turia disposaran, cada un, d'un vot, i pel que fa al règim de funcionament es regirà per les normes generals dels òrgans col·legiats segons la legislació vigent. Els acords s'adoptaran per majoria simple de les parts, excepte la modificació, l'alteració o la interrupció del pla d'actuacions, que requeriran, en tot cas, el vot favorable de les tres administracions signants. Quan s'hi assistisca a distància, els acords s'entendran adoptats al lloc on estiga ubicada la Presidència de la Mancomunitat.  
6. El secretari ha de redactar una acta de cada sessió que se celebre, en què especificarà necessàriament els assistents, l'ordre del dia, les circumstàncies del lloc i temps en què s'ha celebrat, els punts principals de les deliberacions, així com el contingut dels acords adoptats.  
  
7. Podran enregistrar-se les sessions. En aquest cas, el fitxer resultant, juntament amb el certificat expedit pel secretari de l'autenticitat i integritat d'aquell, i la resta de documents en suport electrònic que s'utilitzen com a documents de la sessió, podran acompanyar l'acta de les sessions, sense necessitat de fer-hi constar els punts principals de les deliberacions.  
L'acta de cada sessió es pot aprovar en la mateixa reunió o en la immediatament següent. El secretari elaborarà l'acta amb el vistiplau del president i la remetrà a través de mitjans electrònics als membres de la comissió, els quals podran manifestar a través dels mateixos mitjans la conformitat o disconformitat amb el text, a fi d'aprovar-la, i es considerarà, en cas afirmatiu, aprovada en la mateixa reunió.  
  
Les còpies de les actes, acords o informes que emeta la comissió de seguiment en el desplegament i execució de les funcions que té aquesta s'han de remetre als òrgans directius de les parts signants del conveni, que en el cas de Turisme Comunitat Valenciana és la persona que ocupe la Direcció General de Turisme.  
B) Competències.  
La comissió de seguiment té les atribucions següents:  
1. Col·laborar i coordinar-se amb la Mancomunitat en la labor de posada en marxa, execució i desenvolupament del pla, i assessorar-la.  
2. Adoptar les mesures que estime necessàries per a la millor organització i funcionament del conveni, supervisar-ne l'execució; podrà adoptar les decisions i dictar les instruccions necessàries per a assegurar la correcta realització de les activitats que en són l'objecte.  
  
3. Verificar el nomenament i, si escau, el cessament de la gerència seleccionada prèviament i proposada per la Mancomunitat, i donar-ne la conformitat.  
4. Totes les qüestions que haja de tractar la comissió de seguiment relacionades amb la gerència del pla es debatran sense la seua presència, i actuarà com a secretari del pla qualsevol altra persona designada prèviament a proposta del president de la comissió.  
5. Verificar la labor de la gerència i donar-ne la conformitat.  
6. Informar les parts dels retards i de les incidències que es puguen presentar durant l'execució del conveni, així com, si escau, proposar les corresponents actualitzacions o modificacions en les anualitats derivades del retard.  
7. Donar la conformitat amb caràcter previ a totes les despeses que sorgisquen en l'execució del pla d'actuacions, perquè, posteriorment, l'aprove l'òrgan de la Mancomunitat que tinga competència segons els estatuts. En aquest sentit, la comissió de seguiment ha de vetlar, especialment, perquè la naturalesa econòmica de les despeses que s'aproven en la comissió coincidisca amb la naturalesa de les consignacions pressupostàries de les aportacions al pla de les diferents administracions, d'acord amb el que disposa la clàusula cinquena d'aquest conveni.  
  
8. Aprovar el tancament de les actuacions abans de la remissió de l'expedient de justificació a Turisme Comunitat Valenciana i al Patronat Provincial de Turisme de València.  
9. Realitzar actuacions de comprovació material de les actuacions.  
  
10. Solucionar, en primera instància, les controvèrsies d'interpretació i compliment que s'hi puguen plantejar respecte del conveni subscrit.  
11, La resta de funcions que se li atribueixen en els termes que estableix l'article 9 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre.  
El funcionament de la comissió de seguiment no podrà suposar un detriment o minoració de les prerrogatives de seguiment i control que atribuïx la normativa sobre subvencions a Turisme Comunitat Valenciana i el Patronat Provincial de Turisme de València com a administracions subvencionadores.  
HUITENA. RESOLUCIÓ  
Les parts signants poden resoldre i deixar sense efecte aquest conveni en el supòsit d'incompliment de les obligacions que hi estableix, o com a resultat de la impossibilitat d'execució de les actuacions.  
  
Així mateix, són causa de resolució:  
i) L'acord mutu de les parts, sempre que raons d'interés públic facen innecessària o inconvenient la continuïtat del conveni.  
ii) La renúncia expressa de la Mancomunitat d'El Alto Turia per causes sobrevingudes.  
En tot cas, i de conformitat amb el que estableix l'article 11.1.f del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, la comissió de seguiment decidirà com finalitzar les actuacions que es troben en curs.  
  
  
NOVENA. REINTEGRAMENT  
Correspon el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en tots els casos establits en l'article 37 de la Llei general de subvencions.  
  
DESENA. RÈGIM DE PENALITZACIONS  
La Mancomunitat d'El Alto Turia informarà Turisme Comunitat Valenciana i el Patronat Provincial de Turisme de València, a través de la comissió de seguiment del pla, de les demores en l'execució de les obres, amb les conseqüències previstes en la Llei general de subvencions i el reglament de desplegament d'aquesta llei.  
En el cas que l'actuació o les obres objecte d'aquest conveni se sotmeten als procediments de contractació dels previstos en els articles 192 i següents de la Llei 9/2017, de 8 de novembre, de contractes del sector públic, d'acord amb el que preveuen les clàusules quarta i setena anteriors, la Mancomunitat d'El Alto Turia està obligada a establir en els plecs de condicions el règim de penalitzacions establit en l'esmentat text legal.  
  
ONZENA. VIGÈNCIA  
El present conveni entrarà en vigor en el moment de la seua firma, i tindrà efectes fins al 31 de desembre de 2018. No obstant açò, els gastos subvencionables podran haver-se realitzat amb anterioritat a la vigència del conveni, des de l'1 de gener de 2018.  
  
DOTZENA. COMPATIBILITAT AMB LA NORMATIVA EUROPEA SOBRE AJUDES PÚBLIQUES  
Aquest conveni és compatible amb el mercat interior, ja que les seues disposicions no afecten els intercanvis comercials entre els estats membres, d'acord amb el que disposa l'article 107.1 del Tractat de Funcionament de la Unió Europea, i no compleix els requisits acumulatius exigits en aquest article, ja que el seu beneficiari no és una empresa productora de béns o prestadora de serveis al mercat, sinó una entitat local que actua servint amb objectivitat els interessos generals en virtut de les potestats que té atribuïdes, i, en concret, en l'exercici de l'acció de foment del turisme en el seu conjunt i de l'impuls de nous recursos turístics.  
Pel fet de tractar-se d'un conveni no subjecte a l'article 107.1 del Tractat de Funcionament de la Unió Europea, i d'acord amb el que estableix l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la subvenció establida mitjançant aquest conveni no requereix la notificació o la comunicació a la Comissió Europea.  
  
TRETZENA. RÈGIM JURÍDIC  
Aquest conveni, que és de caràcter administratiu i està exclòs de l'àmbit de la Llei 9/2017, de 8 de novembre, de contractes del sector públic, regula la concessió d'una subvenció nominativa a favor de la Mancomunitat d'El Alto Turia, i el règim jurídic d'aquesta és el que deriva del que estableixen les disposicions normatives següents:  
- Llei 40/2015, d'1 d'octubre, de règim jurídic del sector públic.  
- Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre (DOGV 7379, 13.10.2014).  
- Llei 38/2003, de 17 de novembre, general de subvencions (BOE 276, 18.11.2003).  
- Reial decret 887/2006, de 21 de juliol (BOE 176, 25.07.2006), pel qual s'aprova el Reglament de subvencions.  
- Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions (DOGV 7464, 12.02.2015).  
- Llei 7/1985, de 2 d'abril, reguladora de les bases de règim local (BOE 80, 03.04.1985).  
- Llei 8/2010, de 23 de juny, de la Generalitat, de règim local de la Comunitat Valenciana (DOGV 6296, 24.06.2010).  
- TRLRHL, aprovat pel Reial decret legislatiu 2/2004, de 5 de març, pel qual s'aprova el text refós de la Llei reguladora de les hisendes locals (BOE 59, 09.03.2004).  
- Llei 40/2015, d'1 d'octubre, de règim jurídic del sector públic.  
  
- Llei 29/1998, de 13 de juliol, reguladora de la jurisdicció contenciosa administrativa (BOE 167, 14.07.1998).  
- La resta de normativa aplicable a les entitats signants.  
  
CATORZENA. JURISDICCIÓ APLICABLE  
Les qüestions litigioses que hi puguen sorgir respecte d'aquest conveni s'han de sotmetre als òrgans de la jurisdicció contenciosa administrativa que hi siguen competents.  
  
I, com prova de conformitat amb tot això, les parts compareixents, fent ús de les facultats conferides, signen aquest document per triplicat al lloc i en la data indicats a l'encapçalament.  
  
President de Turisme Comunitat Valenciana: Francesc Colomer Sánchez.  
  
President del Patronat Provincial de Turisme de València: Antoni Francesc Gaspar Ramos.  
  
Secretari General de la Diputació Provincial de València: Vicente Boquera Matarredona  
  
President de la Mancomunitat d'El Alto Turia: Ramiro Rivera Gracia